Япэ гупхэр къащтэ
Ди республикэм ис сабийхэм мэкъуауэгъуэм щыщIэдзауэ зыщагъэпсэхуну гъэмахуэ лагерхэмрэ щIыпIэхэмрэ я щытыкIэр къапщытащ. Абыхэм я процент 95-р Iуэхум хуэхьэзыру жыпIэ хъунущ.
Мы илъэсым Урысейм гъэмахуэ лагеру мин 40-м нэблагъэ щылэжьэнущ. АрщхьэкIэ мэкъуауэгъуэм и пэщIэдзэхэм ирихьэлIэу абы щыщу 300-р иджыри зыхуей хуагъэзатэкъым. Лагерхэр и чэзум къызэIухынымкIэ жэуап псори зыхьынур егъэджэныгъэмкIэ министерствэхэрщ.
Къэбэрдей-Балъкъэрым и гъэмахуэ лагерхэр къалэ, район псоми щылэжьэнущ. Япэ гупхэр мы махуэхэм къащтэ. Гъэ къэси хуэдэу, гулъытэ ягъуэтынущ унагъуэ хуэмыщIахэм, бынунагъуэшхуэхэм къахэкIа сабийхэм.
Шэрэдж Дисэ.
